L-UE qiegħda twettaq l-objettiv tagħha li tiġġieled kontra t-tibdil fil-klima L-UE qed tieħu passi biex timplimenta l-istrateġija tagħha dwar il-finanzjament tat-tkabbir sostenibbli u t-transizzjoni lejn ekonomija b'livell baxx ta' emissjonijiet ta' karbonju u effiċjenti fl-użu tar-riżorsi. Illum l-ambaxxaturi tal-UE approvaw il-pożizzjoni tal-Kunsill dwar proposta biex tinħoloq sistema ta' klassifikazzjoni fl-UE kollha, jew "tassonomija", li ser tipprovdi lin-negozji u lill-investituri b'lingwa komuni biex jidentifikaw liema attivitajiet ekonomiċi jistgħu jitqiesu bħala ambjentalment sostenibbli. Il-parteċipazzjoni tas-settur privat hija assolutament kruċjali biex jiġu indirizzati l-isfidi li jirriżultaw mit-tibdil fil-klima. Huma meħtieġa mijiet ta' investimenti ta' biljuni ta' euro biex tinkiseb it-transizzjoni lejn ekonomija sostenibbli u huwa ċar li l-kapital meħtieġ ma jistax jiġi mill-baġits pubbliċi biss. Sabiex l-investituri jiġu megħjuna jikkontribwixxu għat-transizzjoni, l-ewwel pass importanti huwa li jkun hemm fehim komuni ta' xi tfisser "sostenibbli". Mika Llintilä, ministru għall-finanzi tal-Finlandja Bħalissa, m'hemm l-ebda sistema ta' klassifikazzjoni komuni fil-livell tal-UE jew fil-livell globali li tiddefinixxi x'inhi attività ekonomika ambjentalment sostenibbli. Ir-regolament propost għandu l-għan li jindirizza żewġ sfidi: inaqqas il-frammentazzjoni li tirriżulta minn inizjattivi u prattiki nazzjonali bbażati fuq is-suq; inaqqas il-"greenwashing", jiġifieri l-prattika tal-kummerċjalizzazzjoni ta' prodotti finanzjarji bħala "ekoloġiċi" jew "sostenibbli", meta fil-fatt ma jissodisfawx l-istandards ambjentali bażiċi. Kif stabbilit fil-pożizzjoni tal-Kunsill, il-proposta tidentifika u tiddefinixxi sitt għanijiet ambjentali tal-UE: 1) il-mitigazzjoni tat-tibdil fil-klima; 2) l-adattament għat-tibdil fil-klima; 3) l-użu sostenibbli u l-protezzjoni tar-riżorsi tal-ilma u tal-baħar; 4) it-transizzjoni għal ekonomija ċirkolari, inkluż il-prevenzjoni u r-riċiklaġġ tal-iskart; 5) il-prevenzjoni u l-kontroll tat-tniġġis; u 6) il-protezzjoni u l-irkuprar tal-bijodiversità u l-ekosistemi akkwatiċi. Sabiex l-attivitajiet ekonomiċi jiġu kkwalifikati bħala ambjentalment sostenibbli, dawn għandhom jissodisfaw ir-rekwiżiti li ġejjin: jikkontribwixxu sostanzjalment għal mill-inqas wieħed mis-sitt objettivi ambjentali elenkati hawn fuq. ma jagħmlux ħsara sinifikanti lil ebda objettiv ambjentali; jitwettqu f'konformità mas-salvagwardji minimi soċjali u ta' governanza; jikkonformaw ma' kriterji tekniċi speċifiċi ta' skrinjar. Fuq din il-bażi, il-Kummissjoni mbagħad tingħata l-kompitu li tistabbilixxi l-klassifikazzjoni attwali billi tiddefinixxi "kriterji tekniċi ta' skrinjar" għal kull objettiv ambjentali rilevanti. Legalment, il-kriterji jkunu jieħdu l-forma ta' atti delegati fir-rigward tal-klassifikazzjoni tas-settur tal-attivitajiet ekonomiċi. Dawn ikunu ssupplimentati b'atti ta' implimentazzjoni li jiddefinixxu limiti kwantitattivi u kwalitattivi li jridu jiġu sodisfatti mill-attività ekonomika sabiex jiġu kkunsidrati ambjentalment sostenibbli. Il-Kummissjoni tkun assistita minn grupp ta' esperti tekniċi, il- "Pjattaforma dwar il-finanzi sostenibbli", li jkollha l-mandat li tipprovdi pariri għall-iżvilupp tal-kriterji tekniċi ta' skrinjar u tanalizza l-impatt tagħhom f'termini ta' spejjeż u benefiċċji potenzjali tal-applikazzjoni tagħhom. Barra minn hekk, il-Kummissjoni ser tingħata pariri minn grupp ta' esperti li jikkonsisti f'esperti mill-istati membri dwar l-adegwatezza tal-kriterji tekniċi ta' skrinjar. Skont il-pożizzjoni tal-Kunsill, it-tassonomija għandha tiġi stabbilita sa tmiem l-2021, sabiex tiġi żgurata l-applikazzjoni sħiħa tagħha sa tmiem l-2022. Passi li jmiss: Il-Parlament Ewropew ivvota fuq il-pożizzjoni tiegħu dwar dan il-fajl f'Marzu 2019. Għaldaqstant in-negozjati bejn il-Kunsill u l-Parlament huma lesti biex jinbdew. Pożizzjoni tal-Kunsill dwar it-tassonomija ta' attivitajiet sostenibbli Il-paġna web tal-Kummissjoni dwar finanzi sostenibbli